Kaspiy dengizidagi platformada sodir bo‘lgan yong‘in oqibatida halok bo‘lganlar xotirasi uchun Ozarbayjonda motam e’lon qilindi

2015-yil 6-dekabr kuni Ozarbayjonda Kaspiy dengizi Ozarbayjon sektoridagi “Gyuneshli” suvosti konida joylashgan neft platformasidagi falokat va yong‘in oqibatida qurbon bo‘lganlar xotirasiga bag‘ishlangan bir  kunlik motam e’lon qilindi. Bu haqda AzTV bergan ma’lumotlarga asosan “TASS” xabar qiladi.

Maxsus tuzilgan shtab ma’lum qilishicha, qutqaruvchilar neft platformasida sodir bo‘lgan yong‘in natijasida halok bo‘lgan yana bir kishining jasadini topib, suvdan olib chiqdi.
Shunday qilib, yong‘inda halok bo‘lganlar soni ikki kishini, bedarak yo‘qolganlar 29 nafarni tashkil qilmoqda. 2015-yil 6-dekabr kuni ertalabdan yo‘qolgan neftchilarni qidirish ishlari davom ettirildi.
Qidiruv-qutqaruv ishlariga vertolyotlar jalb qilingan bo‘lib, suvosti g‘avvoslarning ishtiroki ham kutilmoqda.
Platformada bo‘lgan 63 kishidan 32 nafari qutqarilgan. Ularning bir qismi shifoxonaga yotqizilgan va ularning hayotiga hech narsa xavf solmayapti.